วัตสันมั่นใจศักยภาพไทยลุยขยายสาขาใหม่เพิ่ม
วัตสัน เทงบสูงสุดรอบ5 ปี ลุยขยาย15 สาขาใหม่ มั่นใจศักยภาพไทย รับตลาดค้าปลีกกลุ่มเพื่อความงามและสุขภาพยังเติบโตได้อีกใน10-20 ปี
24 มี.ค. 2553

วัตสัน เทงบสูงสุดรอบ5 ปี ลุยขยาย15 สาขาใหม่ มั่นใจศักยภาพไทย รับตลาดค้าปลีกกลุ่มเพื่อความงามและสุขภาพยังเติบโตได้อีกใน10-20 ปี
นายโทบี้ แอนเดอร์สัน กรรมการผู้จัดการ บริษัท เซ็นทรัล วัตสัน ผู้บริหารร้านค้าปลีกเพื่อสุขภาพและความงาม “วัตสัน” เปิดเผยว่า บริษัทเตรียมงบลงทุนปีนี้ราว  215 ล้านบาท ทั้งขยายสาขาใหม่ไม่ต่ำกว่า 15 แห่ง พร้อมพัฒนาระบบไอที บุคลากร และการวิจัยและพัฒนาสินค้าที่เป็นแบรนด์ของตัวเอง  โดยเฉพาะในกลุ่มวัตสันแบรนด์ ด้วยบริษัทยังมีความมั่นใจในภาพรวมโครงสร้างพื้นฐานเศรษฐกิจประเทศไทย จากประสบการณ์การทำตลาดในประเทศไทยมานาน 13 ปี แม้ขณะนี้จะมีปัญหาความไม่แน่นอนทางการเมืองเกิดขึ้นก็ตาม 
ส่วนแนวทางการทำตลาดของร้านวัตสันในปีนี้ จะมุ่งให้ความสำคัญในกลุ่มสินค้าเพื่อสุขภาพและความงาม โดยเฉพาะสินค้าที่เป็นแบรดน์ของวัตสัน เนื่องจากมีการเติบโตสูงถึง 25%  และมีสัดส่วนจำนวนสินค้าราว 15% ของจำนวนสินค้าในร้านทั้งหมด โดยจะมีการผลิตสินค้าใหม่มาทำตลาดเพิ่มขึ้นอีก 50%  หรือ 600 รายการ จากเดิมมีการทำตลาดอยู่แล้ว 400 รายการ ทำให้จะมีจำนวนสินค้ามากกว่า 1,000 รายการในปีนี้ พร้อมให้ความสำคัญกับการบริหารลูกค้าสัมพันธ์(ซีอาร์เอ็ม)อย่างต่อเนื่องผ่านบัตรสมาชิกวัตสัน โดยตั้งเป้าเพิ่มจำนวนสมาชิกอีก 2 แสนราย หรือมีจำนวนราว 5แสนรายทั่วประเทศในปีนี้